Keskustalaiset kansanedustajat Pekka Puska ja Hannakaisa Heikkinen vaativat hallitukselta toimia energiajuomien rajoittamiseksi alle 15-vuotiailta.

Kansanedustajat toteavat tiedotteessaan, että kofeiinia sisältävillä energiajuomilla on todettu monia terveyttä haittaavia tekijöitä. Tiedotteen mukaan ne liittyvät kofeiinin lisäksi energiajuomien sokeripitoisuuteen ja happamuuteen, sekä mahdollisesti erilaisiin muihin ainesosiin.

Eduskuntaan paluun tehnyt Pekka Puska tunnetaan terveysvalistajana. MATTI MATIKAINEN

- Terveyshaitat voivat näkyä monin eritavoin, kuten painonnousuna, uniongelmina, levottomuutena, heikentyneenä hammasterveytenä tai sydänperäisinä vaivoina. Erityisen suuri riski piilee alkoholin ja energiajuomien yhteiskäytössä. Energiajuomista johtuvat terveyshaitat korostuvat lapsilla ja nuorilla, jotka ovat usein niiden suurkuluttajia, Puska ja Heikkinen kirjoittavat.

Kolme keinoa

Kansanedustajien mukaan energiajuominen rajoittamiseksi alle 15-vuotiailta on olemassa kolme keinoa.

Kansanedustaja Hannakaisa Heikkinen haluaa rajoittaa energiajuomia alle 15-vuotilailta.

- Ensinnäkin lainsäädännön muuttaminen niin, että alle 15-vuotiaille ei saa myydä energiajuomia.

- Toiseksi kaupan alan sopimus valtion kanssa, ettei kaupat myy energiajuomia alle 15-vuotiaille.

- Ja kolmantena mahdollisena keinona valtio voi määrätä huomattavan korkean haittaveron energiajuomille, jolloin korkeamman myyntihinnan vuoksi energiajuomien käyttäminen vähenee kauttaaltaan ja myös alle 15-vuotiailla.

Heikkinen ja Puska ovat jättäneet asiasta hallitukselle kirjallisen kysymyksen. He ovat molemmat eduskunnan sosiaali- ja terveysvaliokunnan jäseniä. Puska tunnetaan entisenä Terveyden ja hyvinvoinnin laitoksen (THL) pääjohtajana ja koko kansan terveysvalistajana.